CELEX: 32013D0116
Language: el
Date: 2013-03-05 00:00:00
Title: 2013/116/ΕΕ: Εκτελεστική απόφαση του Συμβουλίου, της 5ης Μαρτίου 2013 , με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας

7.3.2013   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 64/4
            
         ΕΚΤΕΛΕΣΤΙΚΉ ΑΠΌΦΑΣΗ ΤΟΥ ΣΥΜΒΟΥΛΊΟΥ
   της 5ης Μαρτίου 2013
   με την οποία επιτρέπεται στο Βασίλειο των Κάτω Χωρών να εφαρμόσει μέτρο παρέκκλισης από το άρθρο 193 της οδηγίας 2006/112/ΕΚ σχετικά με το κοινό σύστημα φόρου προστιθέμενης αξίας
   (2013/116/ΕΕ)
   ΤΟ ΣΥΜΒΟΥΛΙΟ ΤΗΣ ΕΥΡΩΠΑΪΚΗΣ ΕΝΩΣΗΣ,
   Έχοντας υπόψη τη Συνθήκη για τη λειτουργία της Ευρωπαϊκής Ένωσης,
   Έχοντας υπόψη την οδηγία 2006/112/ΕΚ του Συμβουλίου, της 28ης Νοεμβρίου 2006, σχετικά με το κοινό σύστημα φόρου προστιθέμενης αξίας (1), και ιδίως το άρθρο 395 παράγραφος 1,
   Έχοντας υπόψη την πρόταση της Ευρωπαϊκής Επιτροπής,
   Εκτιμώντας τα ακόλουθα:
   
               (1)
            
            
               Με επιστολές που πρωτοκολλήθηκαν στην Επιτροπή στις 12 Ιουλίου 2012 και στις 4 Οκτωβρίου 2012, το Βασίλειο των Κάτω Χωρών ζήτησε την άδεια να εφαρμόσει ειδικό μέτρο παρέκκλισης από το άρθρο 193 της οδηγίας 2006/112/ΕΚ όσον αφορά τον υπόχρεο του φόρου προστιθέμενης αξίας (ΦΠΑ).
            
         
               (2)
            
            
               Σύμφωνα με το άρθρο 395 παράγραφος 2 της οδηγίας 2006/112/ΕΚ, η Επιτροπή ενημέρωσε τα άλλα κράτη μέλη, με επιστολή της 17ης Οκτωβρίου 2012, σχετικά με το αίτημα που υπέβαλε το Βασίλειο των Κάτω Χωρών. Με επιστολή της 19ης Οκτωβρίου 2012, η Επιτροπή γνωστοποίησε στο Βασίλειο των Κάτω Χωρών ότι διέθετε όλες τις πληροφορίες που έκρινε αναγκαίες για την εξέταση του αιτήματος.
            
         
               (3)
            
            
               Το άρθρο 193 της οδηγίας 2006/112/ΕΚ προβλέπει ότι ο υποκείμενος στον φόρο ο οποίος πραγματοποιεί παράδοση αγαθών ή παροχή υπηρεσιών οφείλει, κατά κανόνα, να καταβάλει τον ΦΠΑ στις φορολογικές αρχές. Σκοπός της παρέκκλισης που ζητήθηκε από το Βασίλειο των Κάτω Χωρών είναι να επιφορτισθεί, υπό ορισμένους όρους, με την υποχρέωση καταβολής του ΦΠΑ ο αποδέκτης προς τον οποίο πραγματοποιούνται παραδόσεις ορισμένων αγαθών σε σχέση με συγκεκριμένα προϊόντα, ιδίως κινητά τηλέφωνα, διατάξεις ολοκληρωμένων κυκλωμάτων, κονσόλες παιχνιδιών και προσωπικούς υπολογιστές προς κινητή χρήση.
            
         
               (4)
            
            
               Σύμφωνα με το Βασίλειο των Κάτω Χωρών, ορισμένοι έμποροι των εν λόγω προϊόντων επιδίδονται σε δόλιες δραστηριότητες πωλώντας τα προϊόντα χωρίς την καταβολή ΦΠΑ στις φορολογικές αρχές. Οι πελάτες τους, ωστόσο, δικαιούνται έκπτωσης ΦΠΑ, δεδομένου ότι διαθέτουν έγκυρο τιμολόγιο. Στις πιο σοβαρές περιπτώσεις, τα αγαθά αποτελούν επανειλημμένα αντικείμενο παράδοσης μέσω του μηχανισμού τύπου «γαϊτανάκι» («carousel»), χωρίς να καταβάλλεται ΦΠΑ («απάτη τύπου “γαϊτανάκι”»). Στο πλαίσιο αυτό, οι ολλανδικές υπηρεσίες φορολογικού ελέγχου έχουν παρατηρήσει ότι έχει σημειωθεί μετατόπιση από την απάτη με κινητά τηλέφωνα και διατάξεις ολοκληρωμένων κυκλωμάτων προς την απάτη με κονσόλες παιχνιδιών και προσωπικούς υπολογιστές προς κινητή χρήση.
            
         
               (5)
            
            
               Με τον καθορισμό του προσώπου στο οποίο παραδίδονται τα αγαθά ως υπόχρεου του ΦΠΑ, η παρέκκλιση από το άρθρο 193 της οδηγίας 2006/112/ΕΚ θα εξάλειφε τη δυνατότητα άσκησης αυτής της μορφής φοροδιαφυγής.
            
         
               (6)
            
            
               Προκειμένου να διασφαλιστεί η αποτελεσματική λειτουργία της παρέκκλισης και να αποτραπεί η μετατόπιση της φοροδιαφυγής στο λιανικό εμπόριο ή σε άλλα προϊόντα, το Βασίλειο των Κάτω Χωρών θα πρέπει να θεσπίσει κατάλληλες υποχρεώσεις σε θέματα ελέγχου και κοινοποίησης. Εξάλλου, η θέσπιση ελάχιστου κατώτατου ορίου της βάσης επιβολής του φόρου θα πρέπει να μειώσει τον κίνδυνο να μετατοπισθεί η απάτη προς το λιανικό εμπόριο.
            
         
               (7)
            
            
               Η άδεια θα πρέπει να ισχύσει μόνο για πολύ σύντομο διάστημα, καθώς εξακολουθούν να υπάρχουν προβλήματα, ιδίως όσον αφορά τις πιθανές επιπτώσεις του μηχανισμού αντιστροφής της επιβάρυνσης στη λειτουργία των συστημάτων ΦΠΑ στο εσωτερικό των κρατών μελών που το εφαρμόζουν ή σε άλλα κράτη μέλη. Η ημερομηνία λήξης της άδειας συμπίπτει με τη λήξη ισχύος παρόμοιων παρεκκλίσεων που έχουν επιτραπεί σε σχέση με κινητά τηλέφωνα και διατάξεις ολοκληρωμένων κυκλωμάτων, κατά τρόπο ώστε να καταστεί δυνατή η ανάπτυξη μιας πιο ολοκληρωμένης και περισσότερο εναρμονισμένης πολιτικής για την καταπολέμηση της απάτης στο μέλλον.
            
         
               (8)
            
            
               Η παρέκκλιση δεν θα έχει αρνητικές επιπτώσεις στους ιδίους πόρους της Ένωσης που προέρχονται από τον ΦΠΑ,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Κατά παρέκκλιση από το άρθρο 193 της οδηγίας 2006/112/ΕΚ, επιτρέπεται στο Βασίλειο των Κάτω Χωρών να ορίσει ως υπόχρεο για την καταβολή του ΦΠΑ τον υποκείμενο στον φόρο στον οποίο παραδίδονται τα ακόλουθα αγαθά:
   
               α)
            
            
               κινητά τηλέφωνα, ήτοι συσκευές που έχουν κατασκευαστεί ή προσαρμοστεί για χρήση σε αναγνωρισμένο δίκτυο και λειτουργούν σε συγκεκριμένες συχνότητες, ανεξαρτήτως του αν χρησιμοποιούνται για άλλους σκοπούς·
            
         
               β)
            
            
               διατάξεις ολοκληρωμένων κυκλωμάτων, όπως μικροεπεξεργαστών και κεντρικών μονάδων επεξεργασίας πριν από την ενσωμάτωσή τους σε προϊόντα προοριζόμενα για τον τελικό χρήστη·
            
         
               γ)
            
            
               κονσόλες παιχνιδιών, οι οποίες, λόγω των αντικειμενικών χαρακτηριστικών και των κύριων λειτουργικών ιδιοτήτων τους, προορίζονται για το παίξιμο βιντεοπαιχνιδιών και άλλων παιχνιδιών σε ηλεκτρονικούς υπολογιστές, ανεξαρτήτως του αν χρησιμοποιούνται για άλλους σκοπούς ή όχι·
            
         
               δ)
            
            
               φορητοί υπολογιστές και προσωπικοί υπολογιστές υπό μορφή ταμπλέτας.
            
         Η παρέκκλιση εφαρμόζεται στις παραδόσεις αγαθών στις οποίες η βάση επιβολής του φόρου είναι ίση με 10 000 ευρώ ή μεγαλύτερη.
   Άρθρο 2
   Η παρέκκλιση που προβλέπεται στο άρθρο 1 προϋποθέτει τη θέσπιση από το Βασίλειο των Κάτω Χωρών κατάλληλων και αποτελεσματικών υποχρεώσεων σε θέματα ελέγχου και κοινοποίησης όσον αφορά τους υποκείμενους στον φόρο που πραγματοποιούν την παράδοση των αγαθών στα οποία εφαρμόζεται ο μηχανισμός αντιστροφής της επιβάρυνσης σύμφωνα με την παρούσα απόφαση.
   Άρθρο 3
   Η παρούσα απόφαση παράγει αποτελέσματα από την ημέρα της κοινοποίησής της.
   Η ισχύς της παρούσας απόφασης λήγει είτε στις 31 Δεκεμβρίου 2013 είτε την ημερομηνία έναρξης ισχύος των κανόνων της Ένωσης που επιτρέπουν σε όλα τα κράτη μέλη να θεσπίζουν τέτοια μέτρα κατά παρέκκλιση του άρθρου 193 της οδηγίας 2006/112/ΕΚ, αν αυτή η ημερομηνία είναι προγενέστερη.
   Άρθρο 4
   Η παρούσα απόφαση απευθύνεται στο Βασίλειο των Κάτω Χωρών.
   
      Βρυξέλλες, 5 Μαρτίου 2013.
      
         
            Για το Συμβούλιο
         
         
            Ο Πρόεδρος
         
         M. NOONAN
      
   
   
      (1)  ΕΕ L 347 της 11.12.2006, σ. 1.